CELEX: 52010XG1201(02)
Language: mt
Date: 2010-12-01
Title: Konklużjonijiet tal-Kunsill dwar ir-rwol tal-kultura fil-ġlieda kontra l-faqar u l-esklużjoni soċjali

1.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 324/16
            
         Konklużjonijiet tal-Kunsill dwar ir-rwol tal-kultura fil-ġlieda kontra l-faqar u l-esklużjoni soċjali
   2010/C 324/03
   IL-KUNSILL TAL-UNJONI EWROPEA,
   Wara li kkunsidra d-Deċiżjoni Nru 1098/2008/KE tal-Parlament Ewropew u tal-Kunsill tat-22 ta’ Ottubru 2008 dwar is-Sena Ewropea għall-Ġlieda Kontra l-Faqar u l-Esklużjoni Soċjali (2010) (1),
   Wara li kkunsidra l-adozzjoni mill-Kunsill Ewropew, fil-laqgħa tiegħu tas-17 ta' Ġunju 2010, ta' “Ewropa 2020”, strateġija għal impjiegi u tkabbir intelliġenti, sostenibbli u inklussiv (2), u b'mod partikolari l-impenn tiegħu biex “tiġi promossa l-inklużjoni soċjali, b'mod partikolari permezz tat-tnaqqis tal-faqar, bil-għan li mill-inqas 20 miljun persuna jinħarġu mir-riskju tal-faqar u l-esklużjoni”,
   Waqt li jilqa' b'interess ir-Riżoluzzjoni tal-Parlament Ewropew tal-15 ta’ Novembru 2007 dwar bilanċ tar-realtà soċjali, li ddikjarat li t-tisħiħ tal-koeżjoni soċjali u l-eradikazzjoni tal-faqar u l-esklużjoni soċjali jeħtieġ isiru prijorità politika għall-Unjoni Ewropea,
   Billi:
   
               —
            
            
               kull persuna għandha d-dritt għall-aċċess u l-parteċipazzjoni fil-ħajja kulturali, li taspira għal edukazzjoni u taħriġ tul il-ħajja, li tiżviluppa l-potenzjal kreattiv tagħha, u li tagħżel u jkollha rispett għall-identita' u l-affiljazzjonijiet kulturali tagħha, fid-diversità tal-mezzi tagħha ta' espressjoni;
            
         
               —
            
            
               id-dimensjoni transversali tal-kultura tiġġustifika l-mobbilizzazzjoni tal-politika kulturali fil-ġlieda kontra l-faqar u l-esklużjoni soċjali;
            
         
               —
            
            
               fil-fatt, l-aċċess, il-parteċipazzjoni u l-edukazzjoni fil-kultura jista' jkollhom rwol importanti fil-ġlieda kontra l-faqar u fil-promozzjoni ta' inklużjoni soċjali akbar, fis-sens li jistgħu jiffavorixxu b'mod partikolari:
               
                           —
                        
                        
                           it-tisħiħ personali, l-espressjoni, il-kuxjenza kritika, il-libertà u l-emanċipazzjoni tal-individwi, u l-parteċipazzjoni attiva tagħhom fil-ħajja soċjali;
                        
                     
                           —
                        
                        
                           l-integrazzjoni soċjali tal-gruppi f'sitwazzjoni ta' iżolament, bħal pereżempju l-persuni anzjani, u l-gruppi li jaffaċċjaw sitwazzjonijiet ta' faqar jew ta' esklużjoni soċjali kif ukoll is-sensibilizzazzjoni u l-ġlieda kontra l-isterjotipi u l-preġudizzju fir-rigward ta' gruppi soċjali u kulturali partikolari;
                        
                     
                           —
                        
                        
                           il-promozzjoni tad-diversità kulturali u tad-djalogu interkulturali, ir-rispett lejn id-differenzi u l-abbiltà li jipprevjeni u jsolvi l-isfidi interkulturali;
                        
                     
                           —
                        
                        
                           l-aċċess għall-informazzjoni u s-servizzi, fir-rigward ta' postijiet kulturali li joffru aċċess għat-teknoloġiji tal-informazzjoni u tal-komunikazzjoni ġodda u b'mod partikolari għall-internet;
                        
                     
                           —
                        
                        
                           l-iżvilupp tal-potenzjal kreattiv u tal-kompetenzi akkwistati fil-qafas tal-edukazzjoni mhux formali u informali u li jistgħu jintużaw fis-suq tax-xogħol u fil-ħajja soċjali u ċivika.
                        
                     
         WAQT LI JQIS għalhekk li huwa importanti li d-dimensjoni kulturali tiġi integrata fil-linji politiċi nazzjonali u Ewropej fil-ġlieda kontra l-faqar u l-esklużjoni soċjali,
   F’din il-perspettiva, JISTIEDEN LILL-ISTATI MEMBRI U L-KUMMISSJONI, fil-qafas tal-kompetenzi rispettivi tagħhom, fir-rispett tal-prinċipju tas-sussidjarjetà u filwaqt li jqis l-istruttura istituzzjonali tagħhom, biex:
   
               A.
            
            
               Jimplimentaw approċċ globali, koerenti u parteċipattiv għall-promozzjoni tad-dimensjoni transversali tal-kultura, billi:
               
                           (1)
                        
                        
                           jintegraw id-dimensjoni kulturali fl-istrateġiji fil-ġlieda kontra l-faqar u l-esklużjoni soċjali u billi jippromwovu l-inklużjoni soċjali permezz tal-linji politiċi kulturali;
                        
                     
                           (2)
                        
                        
                           isegwu l-linji politiċi li għandhom l-għan li jippromwovu l-aċċess effettiv u l-parteċipazzjoni ta' kull persuna fl-attivitajiet kulturali;
                        
                     
                           (3)
                        
                        
                           jinvolvu l-partijiet interessati, inklużi dawk il-persuni li qed jaffaċċjaw sitwazzjoni ta' faqar u ta' esklużjoni soċjali, u l-assoċjazzjonijiet tagħhom, fid-definizzjoni tal-istrateġiji u l-linji politiċi u tal-applikazzjoni tagħhom;
                        
                     
                           (4)
                        
                        
                           jinkoraġġixxu t-tħejjija, fil-livell lokali, ta' proġetti xjentifiċi li jiżguraw ir-rabta bejn il-programmi ta' inklużjoni soċjali u l-programmi kulturali;
                        
                     
                           (5)
                        
                        
                           jinkoraġġixxu l-kollaborazzjoni, it-twettiq ta' proġetti komuni u l-iskambji ta' esperjenzi u prattika tajba fost il-livelli differenti tal-poter, inkluz fil-livell Ewropew, fost l-atturi tas-setturi soċjali, ekonomiċi, kulturali, edukattivi u taż-żgħażagħ, u fost il-poteri pubbliċi u dawn l-istess atturi;
                        
                     
                           (6)
                        
                        
                           jippromwovu r-riċerka u l-analiżi li tikkonċerna r-rwol tal-kultura fil-ġlied kontra l-faqar u l-esklużjoni soċjali.
                        
                     
         
               B.
            
            
               Isaħħu r-rabtiet bejn l-edukazzjoni, it-taħriġ, l-ekonomija, l-impjieg u l-kultura billi:
               
                           (1)
                        
                        
                           jinkoraġġixxu, b'mod partikolari bil-parteċipazzjoni tal-artisti u l-istituzzjonijiet kulturali, l-attivitajiet kulturali fi ħdan il-miżuri soċjali, edukattivi u taż-żgħażagħ sabiex isaħħu l-kompetenzi kulturali u interkulturali, u jiġi stimulat il-potenzjal ta' kreattività u innovazzjoni, b'mod partikolari tat-tfal u ż-żgħażagħ;
                        
                     
                           (2)
                        
                        
                           jirrikonoxxu l-importanza tal-medjazzjoni kulturali (3) fil-parteċipazzjoni fil-kultura u l-ħtieġa li jkun previst, għal dan il-għan, taħriġ adattat u li tissaħħaħ il-professjonalizzazzjoni tal-persuni involuti;
                        
                     
                           (3)
                        
                        
                           jippromwovu l-użu sħiħ tal-kompetenzi akkwistati fis-settur kulturali, biex jiffavorixxu l-integrazzjoni tagħhom fis-suq tax-xogħol u fil-ħajja soċjali u ċivika;
                        
                     
                           (4)
                        
                        
                           isegwu linji politiċi għal-litteriżmu fil-medja u dawk bil-għan li jiżviluppaw il-kompetenza diġitali u biex jgħallmu lill-gruppi vulnerabbli jew f'sitwazzjoni ta' faqar jew ta' esklużjoni soċjali kif jużaw teknoloġiji ġodda tal-informazzjoni u l-komunikazzjoni, li jistgħu jiffaċilitaw l-aċċess għall-kultura u l-iżvilupp tal-espressjoni kulturali u l-kreattività artistika;
                        
                     
                           (5)
                        
                        
                           iqajmu kuxjenza fl-atturi tas-setturi kulturali, soċjali, ekonomiċi, edukattivi u taż-żgħażagħ dwar ir-relazzjonijiet mal-persuni f'sitwazzjoni ta' faqar jew esklużjoni soċjali, fid-djalogu interkulturali, fir-rwol tal-kultura bħala mezz ta' inklużjoni soċjali u dwar id-dimensjoni ċivika tal-kultura.
                        
                     
         
               C.
            
            
               Jimmobilizzaw il-potenzjal tal-kultura fil-ġlieda kontra l-isterjotipi u l-preġudizzji fir-rigward ta' gruppi soċjali u kulturali partikolari, li jiffaċċjaw sitwazzjonijiet ta' faqar jew ta' esklużjoni soċjali, billi:
               
                           (1)
                        
                        
                           jippromwovu programmi u azzjonijiet li jagħtu importanza lid-diversità kulturali u d-djalogu interkulturali, u billi jagħtu attenzjoni partikolari lill-iskambji kulturali bejn dawn il-gruppi, bħal pereżempju l-migranti, u s-soċjetà fis-sens wiesa’;
                        
                     
                           (2)
                        
                        
                           jagħmlu użu sħiħ mir-rwol pożittiv li l-media jista' jkollha f'dan il-qasam;
                        
                     
                           (3)
                        
                        
                           jinkoraġġixxu l-azzjonijiet imwettqa f'dan ir-rigward intenzjonati għat-tfal u ż-żgħażagħ, fl-iskejjel u barra minnhom, b'mod partikolari l-assoċjazzjonijiet u l-movimenti taż-żgħażagħ.
                        
                     
         JISTIEDEN LILL-ISTATI MEMBRI, b'kont meħud tal-istruttura istituzzjonali tagħhom, biex:
   
               A.
            
            
               Ineħħu l-ostakli konnessi mal-kultura permezz ta':
               
                           (1)
                        
                        
                           is-sensibilizzazzjoni tas-settur kulturali biex jilqa’ lil kull xorta ta' udjenza u biex jirrikonoxxi l-ħtiġijiet differenti ta' dawn;
                        
                     
                           (2)
                        
                        
                           iċ-ċirkolazzjoni ta' informazzjoni kulturali adattata u faċilment aċċessibbli u l-implimentazzjoni ta' metodi speċifiċi ta' informazzjoni u ta' sensibilizzazzjoni biex jilħqu l-pubbliku f'sitwazzjoni ta' vulnerabbiltà, billi jagħtu attenzjoni partikolari lill-persuni bi bżonnijiet speċjali;
                        
                     
                           (3)
                        
                        
                           it-titjib tal-aċċess għat-tekonoloġiji ġodda tal-informazzjoni u l-komunikazzjoni u, b'mod partikolari għall-internet, u, f'dan il-kuntest, it-tisħiħ u t-tiġdid tar-rwol tal-libreriji pubbliċi, iċ-ċentri kulturali lokali u l-punti ta' aċċess pubbliku għall-internet (PAPI) bħala elementi essenzjali tal-pajsaġġ diġitali tal-għarfien u bħala spazji ta' laqgħat u attivitajiet kulturali miftuħin għall-kulħadd;
                        
                     
                           (4)
                        
                        
                           it-tiftix ta' linji politiċi bil-għan li jnaqqsu l-ispiża tal-aċċess għall-kultura, imwettqa għall-benefiċċju ta' gruppi mmirati speċifiċi;
                        
                     
                           (5)
                        
                        
                           it-titjib u d-diversifikazzjoni ta' offerta kulturali lokali aċċessibbli minn kulħadd.
                        
                     
         
               B.
            
            
               Itejbu l-parteċipazzjoni fil-ħajja kulturali u l-espressjoni kulturali billi:
               
                           (1)
                        
                        
                           jagħmlu użu sħiħ mill-parteċipazzjoni kulturali, l-espressjoni kulturali u l-kreattività artistika ta' dawk f'sitwazzjoni ta' faqar jew ta' esklużjoni soċjali, b'mod partikolari permezz tat-tisħiħ tal-azzjonijiet imwettqa fil-qasam tal-edukazzjoni kulturali, il-medjazzjoni kulturali jew il-prattika artistika;
                        
                     
                           (2)
                        
                        
                           isegwu linji politiċi fil-qasam tal-litteriżmu, li jinkludi l-kompetenza diġitali, l-edukazzjoni bażika u t-tagħlim tal-lingwi nazzjonali;
                        
                     
                           (3)
                        
                        
                           jinkoraġġixxu l-proġetti, inkluż ir-residenzi tal-artisti biex jippermettu l-promozzjoni tal-kollaborazzjoni bejn l-artisti u l-persuni f'sitwazzjoni ta' faqar jew ta' esklużjoni soċjali;
                        
                     
                           (4)
                        
                        
                           jottimizzaw il-potenzjal tas-setturi tal-edukazzjoni u taż-żgħażagħ u billi jinkoraġġixxu l-isforzi magħmula mill-istabbilimenti kulturali għall-promozzjoni tal-parteċipazzjoni fil-ħajja kulturali u tal-espressjoni kulturali tat-tfal u ż-żgħażagħ.
                        
                     
         Konsegwentament, jistieden LILL-ISTATI MEMBRI U LILL-KUMMISSJONI biex:
   
               (1)
            
            
               jużaw bl-aħjar mod l-istrumenti tal-politika ta' koeżjoni tal-Unjoni biex jappoġġjaw l-inizjattivi kulturali li għandhom l-għan li jiġġieldu kontra l-faqar u l-esklużjoni soċjali;
            
         
               (2)
            
            
               jagħmlu użu sħiħ mill-kontribuzzjoni tal-kultura fl-iżviluppp u l-implimentazzjoni tal-Għanijiet ta' Żvilupp tal-Millennju għall-Iżvilupp;
            
         
               (3)
            
            
               iqisu dawn il-konklużjonijiet fit-twettiq tal-objettivi tal-Istrateġija “Ewropa 2020”.
            
         
      (1)  ĠU L 298, 7.11.2008, p. 20.
   
      (2)  Dok. EUCO 13/1/10 REV 1.
   
      (3)  Il-medjazzjoni kulturali hija d-dixxiplina li tikkonsisti fil-kreazzjoni ta' rabtiet bejn il-pubbliku u l-kultura.